钦定古今图书集成/历象汇编/历法典/第075卷 > 唐顺之稗编 > 郑樵中星辩
## 钦定古今图书集成/历象汇编/历法典/第075卷 > 唐顺之稗编 > 郑樵中星辩

言天文者，以斗建以昏中，皆定戌时。如此，则《六经》之
书，凡言“见”者，见于辰也；凡言“正”者，正于午也；凡言“中”
者，中于未也；凡言“流”者，流于申也；凡言“伏”者，伏于戌
也。中星之说，虽经传无明文，要之其说有二：有正于
午者，谓之中。〈方位〉有中于未者，谓之“中”；〈星宿之见伏〉《尧典》四
仲迭建之星，则以午为中；《月令》“旦昏之星，则以未为
中。”以午为中者，谓人君南面而听天下，考中星以正
四时，故以午为中。若夫论星辰之出没，则又不然。天
倾西北，地不满东南，天势东南高而西北下。凡星辰
之运，始则见于辰，终则伏于戌，自辰至戌，正于午，中
于未焉，故以未为中。且以火星论之，惟其以午为正，
故《尧典》言“日永星火，以正仲夏。”〈五月〉惟其以未为中，故
《月令》言“季夏。”〈六月〉昏火中。惟其至申为流，故《诗》曰：“七月
流火。”惟其以辰为见，以戌为伏，故《传》曰：“火见于辰，火
伏而蛰者毕。”不特火星为然，诸星亦然。如《诗》曰“定之
方中”，亦以十月取中于未也。大抵巳午未皆南方，则
以午为中。辰巳午未申酉戌为火见，伏之始终，则以
未为中。两言尽之矣。《尧典》则举四时之正而言之，《月
令》则举十二时之中而言之，此其所以不同也。

《尧典》言“分至之中” ，《月令》言“昏旦之中。”